በነሐሴ የመጀመሪያ አጋማሽ ቀናት ከ256 ሺህ በላይ ሰዎች የኮሮና ቫይረስ ምርመራ መደረጉ ተገለጸ
አዲስ አበባ ፣ ነሃሴ 19 ፣2012 (ኤፍ.ቢ.ሲ) ኮሮና ቫይረስን ለመከላከል በተያዘው ወር እየተካሄደ ባለው የማኅበረሰብ ንቅናቄና የምርመራ ዘመቻ በ15 ቀናት ከ256 ሺህ በላይ ሰዎች ምርመራ እንደተደረገላቸው የጤና ሚኒስቴር አስታወቀ። የጤና ሚኒስትሯ ዶክተር ሊያ ታደሰ በሰጡት መግለጫ÷ በዚህ ወር የተጀመረው የማኅበረሰብ ንቅናቄና የምርመራ ዘመቻ በሁሉም የአገሪቷ ክፍሎች ተጠናክሮ ቀጥሏል ብለዋል። በዘመቻው የአፍና አፍንጫ መሸፈን መርሃ ግብር /ማስክ ኢትዮጵያ/ መጠናከሩን ገልጸው ክልሎችም መርሃ ግብሩን በራሳቸው መንገድ እየሰሩበት መሆኑን ጠቁመዋል። ለአብነትም ሀረሪ፣ አማራ፣ ትግራይ፣ ሲዳማና የድሬዳዋ ከተማ አስተዳደር ግንባር ቀደም መሆናቸውን ጠቁመው ሌሎችም ተመሳሳይ ሂደት ላይ ናቸው ብለዋል። ዘመቻው በተለያዩ የመገናኛ ስልቶች እንዲሁም ቤት ለቤት በመሄድ በማስተዋወቅ ኅብረተሰቡ በዘመቻው ተሳታፊ እንዲሆን እየተሰራ መሆኑንም ገልጸዋል። ጎን ለጎንም በተለይ ለቫይረሱ ተጋላጭ የሆኑ የሥራ ክፍሎችና ግለሰቦችን በመለየት ሠፊ የምርመራ ሥራ በዘመቻው መሠራቱን አስረድተዋል። በዚህም በመጀሪያዎቹ የነሐሴ ወር 15 ቀናት ብቻ ከ256 ሺህ በላይ ዜጎች መመርመራቸውንና ይህም ከዕቅዱ በላይ መሆኑን ጠቁመዋል። አያይዘውም በቀሪ የወሩ ቀናት 270 ሺህ ሰዎችን ለመመርመር መታቀዱን ነው ዶክተር ሊያ የገለጹት። ዘመቻው ከመጀመሩ በፊት 65 በመቶ የሚሆነው ምርመራ በአዲስ አበባና ዙሪያዋ ባሉ አከባቢዎች እንደነበር ገልጸው÷ በዘመቻው የአዲስ አበባና ዙሪያዋ ድርሻ 28 በመቶ መሆኑን ተናግረዋል። በቀሪው 72 በመቶ የዘመቻ ምርመራ የቫይረሱን ስርጭትና ያለበትን አገራዊ ሁኔታ ለመረዳት በሌሎች የአገሪቷ ክፍሎች ትኩረት መደረጉን ጠቁመዋል። ኅብረተሰቡ ወቅቱ የወረርሽኝ መሆኑን በመረዳት የሚያደርጋቸውን የጥንቃቄ እርምጃዎች ይበልጥ ሊያጠናክር እንጂ ሊዘናጋ አይገባም ብለዋል ። ሆኖም አሁን አሁን በቤተ-እምነቶችና በተለያዩ ሥፍራዎች በብዛት መሰብሰብ እንዳለና አካላዊ ርቅትን መጠበቅ ላይም መዘናጋት መኖሩን ጠቁመዋል። ይህ መዘናጋት ዋጋ እንዳያስከፍል መጠንቀቅ ይገባል ያሉት ሚኒስትሯ ÷በተለይ ወረርሽኙ ይበልጥ እንዲስፋፋ የሚያደርጉ ሁኔታዎችን መቀነስ ይገባል ነው ያሉት። ኅብረተሰቡ ለመጪዎቹ የበዓላት ሰሞን ከወዲሁ ጥንቃቄ እንዲያደርግም ሚኒስትሯ አሳስበዋል። በቫይረሱ ሕይወታቸውን እያጡ ያሉ ሰዎች ሌሎች ተጓዳኝ በሽታዎች የሌሉባቸው መሆናቸውን በመገንዘብ ጥንቃቄው ሊጠናከር ይገባልም ብለዋል። ወረርሽኙን ከመከላከል ጎን ለጎን ሌሎች መደበኛ የጤና አግልግሎቶች ሳይስተጓጎሉ ተጠናክረው መቀጠላቸውንም ዶክተር ሊያ ገልጸዋል። የጤና ባለሙያዎች አገልግሎታቸውን በጥንቃቄ ለማኅበረሰቡ ማቅረብ ኅብረተሰቡም ያለ ስጋት አገልግሎቶቹን ማግኘት እንዳለባቸውም አሳስበዋል ሲል ኢዜአ ዘግቧል። የዜና ሰዓት ሳይጠብቁ የፋና ብሮድካስቲንግ ኮርፖሬትን ትኩስ እና ሰበር ዜናዎችን በፍጥነት በአጭር የፅሁፍ መልዕክት መልክ በስልክዎ ላይ እንዲደርስዎ ወደ 8111 OK ብለው ይላኩ።